b'\n_START_ARTICLE_\nMokra kemija\n_START_PARAGRAPH_\nMokra kemija je podro\xc4\x8dje kemije, ki se ukvarja s kemijskimi spremembami v teko\xc4\x8di fazi. Mokra kemija se uporablja prete\xc5\xbeno v kvalitativni in kvantitativni kemijski analizi za analizo vzorcev z razli\xc4\x8dnimi analitskimi tehnikami. Med laboratorijsko opremo, ki se uporablja v mokri kemiji sodi razli\xc4\x8dna laboratorijska steklovina (bu\xc4\x8dke, \xc4\x8da\xc5\xa1e, pipete), za kvantitativno kemijsko analizo pa se po navadi ne uporablja tehnolo\xc5\xa1ko dovr\xc5\xa1enih instrumentov (plinski in teko\xc4\x8dinski kromatografi, spektrometri). Osnov mokre kemije se po navadi u\xc4\x8denci priu\xc4\x8dijo pri pouku kemije v osnovnih in srednjih \xc5\xa1olah._NEWLINE_Z laboratorijem za mokro kemijo je bila opremljena tudi Nasina sonda Phoenix, ki je raziskovala povr\xc5\xa1je Marsa. Phoenix je bil opremljen s \xc5\xa1tirimi enakimi celicami za enkratno uporabo, sestavljenih iz spodnje komore s senzorji (ionsko selektivne elektrode za Ca\xc2\xb2\xe2\x81\xba, Mg\xc2\xb2\xe2\x81\xba, K\xe2\x81\xba, Na\xe2\x81\xba, NH\xe2\x82\x84\xe2\x81\xba, Cl\xe2\x81\xbb, Br\xe2\x81\xbb, I\xe2\x81\xbb, NO\xe2\x82\x83\xe2\x81\xbb, ClO\xe2\x82\x84\xe2\x81\xbb in SO\xe2\x82\x84\xc2\xb2\xe2\x81\xbb) in gornje komore za pripravo vzorcev. Junija 2008 je Phoenix opravil prvo analizo prsti na drugem planetu, kjer je dolo\xc4\x8dil vodotopne komponente prsti.'